b'\n_START_ARTICLE_\nUnkarin Pyh\xc3\xa4 Margaret\n_START_PARAGRAPH_\nPyh\xc3\xa4 Margaret (1242\xe2\x80\x931270) oli unkarilainen nunna ja prinsessa. H\xc3\xa4n eli suurimman osan el\xc3\xa4m\xc3\xa4st\xc3\xa4\xc3\xa4n dominikaanien nunnaluostarissa Tonavan saarella, jota alettiin my\xc3\xb6hemmin kutsua h\xc3\xa4nen mukaansa Margitinsaareksi (unk. Margitsziget). H\xc3\xa4nest\xc3\xa4 kertoo keskiaikainen (1300\xe2\x80\x931400-luvuilta) Pyh\xc3\xa4n Margaretin legenda, joka kuvaa luostariel\xc3\xa4m\xc3\xa4\xc3\xa4 ja naisen taistelua oman sis\xc3\xa4isen maailmansa ja ulkomaailman realiteettien v\xc3\xa4lill\xc3\xa4._NEWLINE_Margaretin is\xc3\xa4 oli kuningas B\xc3\xa9la IV. Kun mongolit hy\xc3\xb6kk\xc3\xa4siv\xc3\xa4t maahan, B\xc3\xa9la lupasi legendan mukaan luovuttaa tytt\xc3\xa4rens\xc3\xa4 Jumalalle, jos t\xc3\xa4m\xc3\xa4 pelastaisi Unkarin. Mongolit vet\xc3\xa4ytyiv\xc3\xa4tkin maasta yll\xc3\xa4tt\xc3\xa4en, ja Margaret l\xc3\xa4hetettiin luostariin nelivuotiaana. Luostariel\xc3\xa4m\xc3\xa4n paineessa h\xc3\xa4nest\xc3\xa4 tuli ankara askeetikko ja itsens\xc3\xa4kiduttaja. Kun B\xc3\xb6\xc3\xb6min kuningas Ottokar II halusi naida h\xc3\xa4net vuonna 1262, h\xc3\xa4n kielt\xc3\xa4ytyi ja sanoi kuuluvansa vain Kristukselle. H\xc3\xa4nen terveydentilansa heikkeni nopeasti ankarien el\xc3\xa4m\xc3\xa4ntapojen vuoksi ja h\xc3\xa4n kuoli 29-vuotiaana._NEWLINE_Margaret julistettiin pyhimykseksi vuonna 1943. Margitinsaarella on punainen marmorilaatta muistona paikalla, jossa h\xc3\xa4nen hautansa oli. Budapestin Pyh\xc3\xa4n Tapanin kirkossa on Pyh\xc3\xa4n Margaretin patsas.'